google/wiki40b huggingface dataset:
ג'ובני ריביסי

ביוגרפיה

ריביסי נולד בלוס אנג'לס למשפחה נוצרית ממוצא איטלקי, גרמני ואנגלי. הוריו הם גאיי, אמרגנית של שחקני קולנוע ותסריטאים, ואלברט ריביסי, מוזיקאי.
לריביסי יש אחות תאומה, מריסה (נשואה לזמר בק), שגם היא שחקנית קולנוע, ואחות נוספת בשם ג'ינה.

קריירה

ריביסי החל את קריירת המשחק שלו בתחום הטלוויזיה בשנות ה-80, עם הופעות אורח בסדרות "נשואים פלוס", "שנות הקסם", "שני האבות שלי" ובסדרה "ווקר" ב-1994.
תפקידו הקולנועי הראשון היה ב-1996 בקומדיה של ריצ'רד לינקלייטר, "SubUrbia". לאחר מכן הופיע לצד טום הנקס וליב טיילור בקומדיה "מה שאת עושה לי, בסרטו של קווין קוסטנר "הדוור", ובמותחן הפסיכולוגי של דייוויד לינץ' "כביש אבוד". בנוסף השתתף בתפקיד אורח בסדרה "חברים" בתור אח של פיבי, גם בשנת 1996.
בשנת 1998 שיחק ריביסי בדרמת המלחמה זוכת 5 פרסי האוסקר של סטיבן ספילברג, "להציל את טוראי ריאן". בסרט גילם ריביסי את דמותו של חובש הכוח טוראי ארווין וייד.
בשנת 2000 שיחק ריביסי במותחן הפעולה "עקיצה בשישים שניות", שבו גילם את קיפ, אחיו הצעיר של גיבור הסרט רנדל ריינס (ניקולס קייג'). בנוסף שיחק בדרמה "חדר לחץ" לצד וין דיזל.
בהמשך שיחק במותחן הפשע הרומנטי "שמיים" לצד קייט בלאנשט, בדרמה הרומנטית של סופיה קופולה "אבודים בטוקיו" לצד סקרלט ג'והנסון וביל מאריי, ובדרמת המלחמה הרומנטית המבוססת על רומן מאת צ'ארלס פרייזר, "קולד מאונטן" לצד ניקול קידמן וג'וד לאו.
בין השנים - 1996–1998 ריביסי הופיע גם במספר פרקים בסדרה "חברים", שם שיחק את אחיה (מהאבא) של פיבי בופה אותה משחקת ליסה קודרו.
ב-2004 שיחק ריביסי לצד אנג'לינה ג'ולי וגווינת' פאלטרו במותחן הפעולה העתידני "סקיי קפטן". כן שיחק במותחן "טיסת הפניקס" לצד דניס קוויד.
בשנת 2007 קיבל ריביסי מועמדות לפרס אמי על תפקידו בסדרה הקומית "קוראים לי ארל". באותה שנה גם שיחק לצד ברוס ויליס והאלי ברי במותחן "זרה מושלמת".
בשנת 2009 שיחק ריביסי בדרמת הפשע "אויבי הציבור", לצד ג'וני דפ וכריסטיאן בייל ובסרט הפעולה המדובר של ג'יימס קמרון "אווטאר".
בשנת 2012 שיחק ריביסי בסרט טד בתור דוני, הבחור המשוגע שרוצה לחטוף את טד בשביל בנו הצעיר.
בספטמבר 2013 עלתה הסדרה הקומית "אבות" בFox, בכיכובו של ריביסי לצד סת' גרין. הסדרה בוטלה לאחר עונה אחת.
בשנת 2014 שיחק בדרמה ההיסטורית "סלמה" של אווה דוברני בתפקיד לי וייט.
באוגוסט 2015 החל לשחק בסדרת הפשע "סניקי פיט" בתפקיד ראשי המשודרת ברשת אמאזון. בינואר 2017 עלתה העונה השנייה. באותה שנה שב לגלם את דוני בסרט "טד 2" לצד מארק וולברג.

חיים אישיים

בשנת 1997 התחתן ריביסי עם מריה או'בריין. לאחר 4 שנים הזוג התגרש בנובמבר 2001. לזוג נולדה בת, לוסיה (1997).
ריביסי הוא סיינטולוג במשך מעל לעשור.
מלך האריות 3: האקונה מאטאטה

עלילת הסרט

הסרט מראה את טימון ופומבה (שנראים רק בצלליות שחורות) יושבים בקולנוע ורואים את הסרט "מלך האריות" אך כשטימון רוצה לראות את הפינה שלהם בסרט, פומבה מציע לו לראות את הסרט המלא, בו הם נראים בעלילה:
בסרט טימון נראה כסוריקטה לא יוצלח שבעצתה של אמו עובר מעזרה כושלת בחפירת מנהרות לשמירה על מחנה הסוריקטות, אך בגלל רשלנות בשמירה, שלושת הצבועים מהסרט הראשון מצליחים להתקרב למחנה וכמעט והורגים את דודו של טימון, דוד מקס. בגלל אירוע זה טימון מחליט לעזוב את אמו ואת המחנה ולחפש חיים אחרים. בדרך הוא נפגש עם רפיקי, המנדריל הזקן, ובעקבות עצתו ללכת "מעבר למה שהוא רואה", הוא מחליט ללכת לצוק התקווה. בדרך הוא מופתע מפומבה, חזיר יבלות מתבודד שבמקש להצטרף אליו.
מרגע זה העלילה מצטלבת עם עלילת הסרט הראשון כשטימון ופומבה מחפשים אחרי בית, אך כל מקום שהם מוצאים נהרס בעקבות אירועים מהסרט הראשון. ליד צוק התקווה פומבה משחרר גז וגורם לחיות ליפול ולהיחנק במקום בו נראה שהם הם השתחוו, ערימת החיות שצעדו בשיר של סימבה ונלה נופלות עקב מכתו של טימון, הם נעים לעבר בית הקברות לפילים ורואים את מופסה מכה את הצבועים שהתקרבו לסימבה, את צעדת הצבועים של סקאר ולבסוף נקלעים לדהרת הגנואים שבסופה נהרג מופסה, אך הם נעים לתוך נהר שבקצה המדרון ונופלים ממפל מים ענק.
ברגע זה טימון מתייאש אך פומבה מראה לו שהם ירדו אל ג'ונגל גדול ומפואר והופכים אותו לביתם. לאחר זמן הם גם מוצאים את סימבה ומגדלים אותו, כפי שנראה בסרט הראשון ושם מראים שסימבה למד לחיות בלי לדאוג ולהתחרות בידידיו באכילת חרקים ובהרגלים מכוערים שונים. כשנלה מגיעה בטעות וסימבה פוגש ומתאהב בה, טימון ופומבה ניסו ללא הצלחה להפריד ביניהם. לאחר חילוקי דעות ביניהם סימבה פורש אך מחליט לחזור לביתו. נלה מספרת על כך לטימון ופומבה. פומבה מחליט ללכת ולעזור לסימבה בקרב, אך טימון מעדיף להישאר בג'ונגל ופומבה חוזר בלעדיו. רפיקי מגיע ומדרבן את טימון לנוע חזרה וטימון ופומבה נפגשים באמצע הדרך במדבר.
בינתיים אמו של טימון ודוד מקס מחליטים לחפש את טימון ומגיעים לקראת הקרב על הצוק ונפגשים עם טימון ופומבה. כשהקרב מתחיל, טימון ופומבה בורחים מלהקת צבועים ששמעו אותם צוחקים עליהם ואמו של טימון ודוד מקס יוצרים מנהרה גדולה שתפיל את הצבועים. אך כשהמנהרה נתקעת טימון נאלץ לזנק קדימה וכמעט נתפס בידי הצבועה שנז'י, אך מצליח להפיל את המנהרה, רגע לפני שהצבועים טורפים את חבריו. הקרב נגמר כשסקאר נופל מהצוק בעימות מול סימבה.
לאחר מכן טימון מראה לאמו ולדוד מקס את ביתו החדש ואליו עוברת להקת הסוריקטות שמפסיקה לחיות מתחת לאדמה וטימון הופך לגיבור שלהם.
כשהסרט הקטן נגמר, מגיעה אמו של טימון ומחליטה להריץ את הסרט לאחור ואיתה מגיעים עוד מגיבורי הסרט וגיבורי דיסני נוספים, כולם כצלליות שחורות.
הסרט מלווה בהערות והסברים על הסרט, בסגנון סדרת הטלוויזיה "Mystery Science Theater 3000". את ההערות מעירים טימון ופומבה כשהם יושבים באולם קולנוע.
רותם אברוצקי

ביוגרפיה

נולד בראשון לציון, ולמד בבית הספר התיכון בקיבוץ גבעת חיים. אברוצקי הוא בנם הצעיר של בת-עמי (תמי) פרוסקובר ומתתיהו (מתי) אברוצקי. אחיו הגדולים הם אלוף פיקוד הדרום לשעבר, דורון אלמוג, והמהנדס מודי אברוצקי. אח נוסף שלו, ערן אברוצקי, נפל במלחמת יום הכיפורים.
בצעירותו עסק בצילום ואת שירותו הצבאי עשה כצלם צבאי. לאחר מכן, עבד כצלם במקומון "ערים" ובהמשך בעיתונים "מעריב" "ו"ידיעות אחרונות"; בגיל 23 היה צלם בכיר במגזין "שבעה ימים" של ידיעות אחרונות. למד קולנוע וטלוויזיה בקמרה אובסקורה. ב-1993 הפיק פרסומות ב"דחף" עבור ערוץ 2 שהוקם באותן שנים.
ב-1998 הצטרף לערוץ הראשון. מ-2002 שימש כתב קבוע במגזין החדשות "יומן" ששודר בימי שישי.
ב-2012 נבחר ליו"ר אגודת העיתונאים בתל אביב.
ב-2013 נודע כי התלונן נגד מנהל חטיבת החדשות בערוץ, משה נסטלבאום, על הטרדה מינית מילולית. בדצמבר 2013 הושג הסדר טיעון עם נסטלבאום בו הודה באמירות מבזות ובלתי הולמות כלפי עובדים הומוסקסואלים בערוץ.
במרץ 2018 הודיע על התמודדותו בבחירות לראשות עיריית ראשון לציון שייערכו באוקטובר 2018 אך פרש בהמשך מסיבות אישיות ועבר לתמוך בליאל אבן זהר.
משולש ורוד

משולש ורוד הוא טלאי בצורת משולש שווה-צלעות ורוד העומד על קודקודו ששימש בגרמניה הנאצית לסימון הומוסקסואלים במחנות הריכוז שנאסרו בהתאם להוראות סעיף 175 לחוק העונשין הגרמני, הסעיף שאסר על יחסים אינטימיים בין גברים. החוק הגרמני לא אסר יחסים אינטימיים בין נשים ולסביות לא נחשבו לאיום חברתי פוליטי כמו גברים.  
לימים הפך סימון זה לאחד מסמלי הגאווה וסמלי הזכויות של הקהילה הלהט"בית, ולסימון השני הכי מוכר של קהילה זו, אחרי דגל הגאווה].

השימוש הנאצי במחנות הריכוז

אסירים במחנות הריכוז אשר זוהו כהומוסקסואלים חויבו לענוד את תג המשולש הוורוד על הבגד העליון, כחלק מהוראות לבישת התגים שחילקה את האסירים לפי "סוג" (ראו איור משמאל). הבחירה בצבע הוורוד להומסקסואלים הייתה מכוונת וסימלה את התפיסה שהם גברים רכרוכיים ונשיים. לא כל האסירים, תחת סעיף 175 שולחו למחנות ריכוז; קשה לאמוד את מספר ההומוסקסואלים שנאסרו במחנות הריכוז. הסופר היהודי הגאה, ריצ'רד פלנט, העריך בספרו, The Pink Triangle (המשולש הוורוד) שמספר האסירים ההומוסקסואלים ששהו במחנות הריכוז: "בין 1933 ל-1944 נע בין 50,000 ל-63,000". הערכה אחרת טוענת כי בין השנים 1933-‏1945 נעצרו כ-100 אלף גברים על בסיס היותם הומוסקסואלים. 50,000 מהם נשפטו על ידי בתי המשפט ונשלחו לבתי כלא רגילים, בין 5,000 ל-15,000 נכלאו במחנות ריכוז. אחרי ששוחררו מהמחנות, היו מספר אסירים שנכלאו לשנתיים נוספות על בסיס סעיף 175 שלא בוטל. 
הנאצים לא סיווגו לסביות כאסירות על בסיס זהות מינית, ורק אסירים גברים הומוסקסואלים נאלצו ללבוש את המשולש הוורוד. אף על פי שהמעצרים המשטרתיים של לסביות היו נדירים יחסית בווינה, בין השנים 1938‏-1945 העומדו לדין 79 נשים על יחסים לא טבעיים. 
שלא כמו קבוצות אסירים אחרות, לאחר מלחמת העולם השנייה, רבים מהאסירים שענדו משולש ורוד, לא הוכרו ציבורית כקבוצות אסירים אחרות, במערב ובמזרח גרמניה, והתנהגות הומוסקסואלית נחשבה לפשע. למעשה, התיקון הנאצי לסעיף 175, שהפך את ההומוסקסואליות מעניין פרטי לעבירה נותר ללא שינוי אחרי המלחמה עוד 24 שנים. לאחר עשור של קמפיין ציבורי, ב-2002 ממשלת גרמניה התנצלה בפני אסירים הומואים שהיו במחנות ואלו שנותרו בחיים, קיבלו פיצויים אוטומטית. מהלך זה היה חלק מהחנינה הכללית שניתנה לכל מי שהורשע תחת סעיף 175.
בשנת 2000, תיעד הסרט הדוקומנטרי סעיף 175 חלק מעדויותיהם של 10 מהאסירים שנשארו בחיים.

הנצחה

משולש ורוד משמש כסמל להנצחת להט"בים שנרדפו ונרצחו עקב נטייה מינית או זהות מגדרית. במשולש ורוד נעשה שימוש בעולם באנדרטות שהוקמו להנצחת קרבנות להט"בים של הרדיפה באירופה, וכן במצבות וטקסי זיכרון.
Fly on the Wall

קידום והופעות

סיירוס הופיעה עם השיר לראשונה ב-4 במאי 2008 בטקס הפתיחה של משחקי דיסני. היא הופיעה עם השיר גם ב"Good Morning America" ובטקס פרסי המוזיקה האמריקאית 2008 ובגמר רוקדים עם כוכבים.

וידאו קליפ

הווידאו קליפ לשיר בוים על ידי פיליפ אנדלמן. הווידאו קליפ יצא ב-8 בדצמבר 2008. הקליפ שלה היה בהשראת הקליפ Thriller של מייקל ג'קסון.
הסרטון מתחיל בזה שסיירוס והחבר שלה יוצאים מהקולנוע ומדברים על הסרט שהם ראו ואז החבר של סיירוס מסתכל על הירח ומתחיל להשתעל. סיירוס מבולבלת ואז מזועזעת שהיא צופה בו הופך לפפראצי ואז היא בורחת ממנו ורצה לתוך מוסך חנייה ומסתתרת מאחורי מכונית, ברגע שהיא מתרחקת מהמכונית, קבוצה של פפראצי מתחילים לרדוף אחריה עם המצלמות שלהם. במהלך רוב הקליפ סיירוס מנסה להתחבא מהפפראצי. בסופו של דבר היא מגיעה לפינה שאי אפשר לברוח ואז היא מופתעת ומבולבלת שקבוצת הפפראצי מתחילים לרקוד. החבר שלה שנראה רגיל מגיע במכונית כדי להציל אותה. בתוך המכונית סיירוס מתארת לו את המפגש המוזר עם הפפראצי והיא לא ידעה שהחבר שלה שתל מצלמה במכונית ואת מה שהיא אומרת במכונית הוא תוך כדי מפרסם את זה.
אילן נובקוביץ'

קורות חיים

מילן נולד בעיר בלגרד שביוגוסלביה לאב ממוצא סרבי ולאם ממשפחת החזן גלנץ.
בשנותיה הראשונות של מלחמת העולם השנייה בילה אצל סבתו מצד אביו שלימדה אותו לנגן ולצייר. עוד לפני תום המלחמה נפרדו ההורים. לימים נישאה אמו לעורך הדין דוד אלקלעי שהיה ראש הקהילה היהודית בבלגרד. בשנת 1947 נולדה אחות למילן והמשפחה המורחבת התכוננה לעלות לישראל. רק בשנת 1950 הסתייע הדבר. דוד אלקלעי השתלב לעבודה ביד ושם לתיעוד ושימור עלילות יהדות יוגוסלביה. 
בגיל 10 עלה לארץ ישראל וצורף לחברת הילדים בקיבוץ עין המפרץ, שם קיבל את השם אילן ואומץ על ידי משפחת ארנון שהיו מחניכיו של יאנוש קורצ'אק בפולין ומשעלו לישראל, הקדישו את חייהם לחינוך הנוער העולה. לזוג היו שלושה בנים ואילן נהנה מיחס חמים ומעודד בצעדיו הראשונים בארץ. ביניהם אף כינו את אילן לאונרדו דה וינצ'י בגלל כישרונותיו הרבים בעבודות הכפיים השונות ונטייתו הבולטת למוזיקה. בקיבוץ בילה כמעט עד סוף התיכון.
משנות ה-60 המוקדמות ועד שנת 2005 התגורר בביתו שבשכונת בקעה בירושלים.
אירנה (אלה)

פולחנה

אירנה מתוארת לרוב באמנות כאשה צעירה ויפה, האוחזת את קרן השפע וכן שרביט ולפיד. במטבעות הנושאות את דמותה היא נראית לפעמים מחזיקה עלה זית, או עומדת ליד ערימת כלי נשק שרופים.
היא הייתה נערצת במיוחד באתונה העתיקה. אחרי הניצחון של האתונאים על ספרטה בשנת 375 לפנה"ס, הוקמו לה מזבחות באתונה על חשבון הציבור. בשנת 371 לפנה"ס הונהג קרבן מדינה שנתי לכבודה. כמו כן עמד באראופגוס פסל שלה, בו היא נראית נושאת בזרועותיה את פלוטוס, אל העושר והכסף. הפסל הוכן בידי קפיסודוטוס הזקן, וזכה לפופולריות כה רבה עד שדמותו של קפיסודוטוס הונצחה על גבי מטבעות. 
הפסל המקורי אבד, אולם שרדו העתקי שיש רומיים שלו. ההעתק המפורסם ביותר מוצג במוזיאון גליפטותק, במינכן שבגרמניה. בפסל נראית אירנה מביטה באהבה אימהית בפלוטוס, והוא למעשה נועד להראות לציבור כי השפע משגשג תחת חסות השלום. הפסל היה במקור באוסף של וילה אלבני ברומא, אולם נבזז בידי נפוליאון בונפרטה והובא לצרפת. לאחר מפלתו של נפוליאון, רכש את הפסל לודוויג הראשון, מלך בוואריה.
במחזהו של אריסטופאנס, "השלום", חקלאי אתונאי זקן מנסה לשחרר את אירנה מכלאה וכך לעצור את המלחמה הפלופונסית.

הנצחה

האסטרואיד 14 אירנה  שהתגלה על ידי ג'ון ראסל הינד ב-1851, נקראה על שמה, לפי הצעתו של האסטרונום ג'ון הרשל.
יוהאן רודולף תורבקה

ראשית דרכו

תורבקה נולד בזוולה בשנת 1798. אביו היה יצרן טבק לותרני ממוצא גרמני ואמו הגיעה מעיר אוסנבריק שבסקסוניה התחתונה. בשנת 1803, אביו של תורבקה, פרדריק ווילם, פשט את הרגל כתוצאה מהמדיניות הכלכלית של השלטון הצרפתי. לאחר פשיטת הרגל, פרדריק ווילם לא מצא מקור תעסוקה נוסף, ולכן עסק בחינוך בנו, אשר בלט בחכמתו מגיל צעיר.

האקדמיה

תורבקה למד לסירוגין בזוולה ובאמסטרדם. בשנת 1820 סיים את לימודי הפילוסופיה והלימודים הקלאסיים באמסטרדם ובליידן. התזה שלו נגעה למדינאי ההרומי גאיוס אסיניוס פוליו. בשנים שלאחר מכן לימד גם באוניברסיטת גטינגן שבגרמניה. בשנת 1824 חזר להולנד והתגורר באמסטרדם, שם החל לפרסם יצירות אקדמיות. יצירות אלו קיבלו תשומת לב ציבורית רחבה, ותורבקה הפך במהרה לפרופסור. הוא נאלץ להתפטר מתפקידו בשנת 1830 לאחר המהפכה הבלגית. כשנה לאחר מכן החל ללמד דיפלומטיה והיסטוריה מודרנית באוניברסיטת ליידן.
בתקופה זו תמך בשלטון השמרני של וילם הראשון, מלך הולנד, אך בהמשך פיתח כלפי שלטון זה עמדות ביקורתיות ופיתח אידאולוגיה ליברלית.

קריירה פוליטית

ב-21 במאי 1844 תורבקה נבחר לראשונה לבית הנבחרים של הולנד מטעם מחוז ברום המדינה. בבית הנבחרים הפך תורבקה למנהיג האופוזיציה הליברלית. בתקופה זו התחבר לשמונה חברי פרלמנט נוספים על מנת לכתוב חוקה שתוכל להחליף את זו הקיימת. ארבע שנים לאחר מכן אירופה סערה בעקבות אביב העמים. כתוצאה מתקופה סוערת זו, הסכים וילם השני, מלך הולנד להקמתה של ועדה לתיקון החוקה. ב-17 במרץ תורבקה מונה לנהל את הוועדה. רוב רעיונותיו אושרו על ידי הוועדה. החוקה החדשה אושרה והוכרזה ב-3 בנובמבר של אותה השנה. בחוקה זו הורחבו זכויות האדם והאזרח במדינה, החילה בחירות ישירות לפרלמנט, ולמעשה הפכה את הולנד באופן סופי למונרכיה חוקתית.
באוקטובר 1849 המלך מינה ללא רצון את תורבקה לתפקיד ראש הממשלה, והקבינט הראשון שלו התכנס ב-13 בנובמבר. בקבינט זה (ובשתי ממשלות תורבקה הנוספות), הוא שימש גם כראש ממשלה וגם  כשר הפנים. בכהונתו הראשונה כראש ממשלה, תורבקה לא ביצע מעשים רדיקליים מדע, אך ביצע רפורמות והסדרים בתחום השלטון המקומי. בתקופה זו תורבקה היה נתון לביקורת על יחסיו המותחים עם המלך ועל יושרו. הכנסייה הקתולית דרשה להחזיר את המבנה הדתי המסורתי לממשל, דבר שיצר משבר בין הזרמים הדתיים. תורבקה נשאר פסיבי אל מול משבר זה, ובסופו של דבר אולץ להתפטר בשנת 1853.
תורבקה המשיך להנהיג את האופוזיציה בפרלמנט במשך 9 שנים. בשנת 1854 הוא התנגד להשתתפות הולנדית במלחמת קרים ובשנת 1857 התנגד להכנסת תכנים דתיים למערכת החינוך. קריסת הממשלה השמרנית ב-1862 החזירה את תורבקה לשלטון. ב-31 בינואר 1862 הוא החל את כהונתו השנייה כראש הממשלה וכשר הפנים. יחסיו של תורבקה עם המלך השתפרו משום שתורבקה התמקד ברפורמות כלכליות ולא שלטוניות. ממשלה זו הייתה נתונה לביקורת מצד כמספר גורמים ליברלים והחזיקה על כנה בזכות גורמים קתוליים. בכהונה זו, תורבקה פעל למען הפרדת הדת מהמדינה, בניית תעלות, ורפורמות במערכות החינוך והבריאות הציבוריים. הממשלה התפרקה בשנת 1866 כתוצאה ממשבר פוליטי הנוגע לחוק הפלילי באיי הודו המזרחיים ההולנדים.
תורבקה חזר להנהיג את האופוזיציה בבית הנבחרים. בינואר 1871 תורבקה בן ה-73 הקים את ממשלתו השלישית, אך לא האריך בה ימים. בדצמבר של אותה השנה הוא חלה ולא התאושש. ב-4 ביוני 1872 נפטר בביתו שבהאג.
נעמי שמואל

נעמי שמואל (נולדה בשנת 1962) היא סופרת, אנתרופולוגית ומנחת הורים ישראלית. ספריה עוסקים בעיקר בסוגיות של זהות ושייכות, ורב-תרבותיות דרך המפגש עם יוצאי אתיופיה בארץ.

ביוגרפיה

נולדה באנגליה לסופרת והמשוררת קרן גרשון, ניצולת שואה מגרמניה, ולאב אנגלי, מורה לאמנות. בשנת 1968 עלתה המשפחה לישראל והתגוררה בירושלים. בשנת 1973 שבה המשפחה לאנגליה. נעמי סיימה תואר ראשון באנתרופולוגיה באוניברסיטת לונדון, ובשנת 1983 שבה לבדה לישראל. 
עם שובה לישראל עבדה במסגרת הסוכנות היהודית במרכזי קליטה בדרום הארץ, וכן בפרויקטים שונים עם עולים מאתיופיה. בשנת 1986 נישאה לאברן עמנואל שמואל, עולה חדש מאתיופיה, שעלה לישראל לבדו במסע הקשה דרך סודאן ברגל עוד לפני מבצע משה. לפני שנישאו נעמי נסעה לבקר באתיופיה. כיום הם גרים במעלה אדומים. 
בין השנים 2002–2005 למדה במכון אדלר והוסמכה בתחום הנחיית הורים. בשנת 2010 היא סיימה בהצטיינות לימודי תואר שני בפולקלור יהודי באוניברסיטה העברית בירושלים. מחקרה עסק במסורות החינוך של יהודי אתיופיה. היא דוקטורנטית באוניברסיטה העברית, מחקרה עוסק במשפחה ומסורת במעבר בין תרבותי, מאתיופיה לישראל. 
כסופרת נעמי ביקרה במאות בתי ספר ברחבי הארץ במסגרת פרויקט "סופר אורח" של משרד החינוך ופרויקט "סל תרבות" של החברת למתנ"סים. נעמי מרצה ומדריכה בתחום הורות במעבר בין תרבותי, לימדה במכללת דוד ילין, ומלמדת במכללת לוינסקי. בין השנים 1987–2016 עבדה במנהל הסטודנטים, משרד העלייה והקליטה. היא שותפה פעילה במסגרת "נבט", חממה למחקר והכשרה 'מודעי הקשר' בתחום ילדים בסיכון, בבית הספר לעבודה סוציאלית ורווחה חברתית, באוניברסיטה העברית. נעמי מעבירה הרצאות, סדנאות, ימי עיון, והשתלמויות לאנשי מקצוע בתחום של "כשירות תרבותית"; כישורים ומיומנויות לעבודה יעילה בסביבה מרובת תרבויות. 

כתיבתה

הספרים הראשונים של נעמי נכתבו עבור ילדיה בעקבות תגובת הסביבה לצבע עורם. כשגילתה שאלה הספרים הראשונים בעברית בהם גיבורים חומי-עור, המשיכה לכתוב ספרים רבים המשקפים את חוויות העולים, את חיי הקהילה באתיופיה, ואת מהות המפגש הבין תרבותי. 
בעיר חולון הוקם גן "אבא חום" במסגרת פרויקט גני סיפור, בהתבסס על ספרה "אבא חום". ההצגה "ילדת הקשת בענן" הופקה בעקבות ספרה בשם זה על ידי תיאטרון הקיבוץ ותיאטרון גושן. 
ב-2008 יצא ספרה "רסיסים" (הוצאת יד ושם) המספר את קורות אמה, הסופרת ומשוררת קרן גרשון, שהגיע לאנגליה ב-1938 בקינדר-טרנספורט. ספר זה תורגם לאנגלית. 
נעמי כתבה שני ספרים למבוגרים, האחד באנגלית The Moon Is Bread (הוצאת גפן) המגולל את סיפור בעלה עמנואל, ילדותו באתיופיה ועלייתו לארץ דרך סודאן, ו-2015 כתבה את הספר "בטן מלאה דמעות", המבוסס על מקרה אמיתי של רצח במשפחה. ספר זה זכה בפרס אקו"ם לשנת תשע"ג.
רומניזציה

הסיבות לרומניזציה

עם סיפוח השטחים הנ"ל בין שתי מלחמות עולם, נוצרה בעיית מיעוטים. אמנם בלחץ בינלאומי המיעוטים מקבלים שוויון אזרחי ודתי, אך עם זאת ישנה התנכרות למיעוטים, במיוחד ליהודים. המיעוטים הרבים מחזקים ברומניה את הרגשות הלאומניות דבר אשר לא פוסח על קובעי המדיניות ברומניה אשר מיישמים חוקים כנגד הזרים והמיעוטים ובעד ניסיון ליצור אחידות.
אחרי מלחמת העולם הראשונה קיבלה פולין עצמאות והתחילה להצר את צעדי האוכלוסייה היהודית וכתוצאה מכך החל גל הגירה גדול של יהודים. חלק מהמהגרים היהודים יצאו אל אמריקה, חלק אל ארץ ישראל וחלק פנו אל המדינות השכנות ובמיוחד אל רומניה שאת גבולה היה קל לעבור והבירוקרטיה שלה הייתה נוחה לשיחוד. היהודים, שהגיעו לרומניה מפולין, לא ידעו רומנית, דיברו יידיש התלבשו בצורה שונה מהאוכלוסייה המקומית ונהגו מנהגים שונים מהאוכלוסייה המקומית. חריגותם הבולטת מהנורמה יצרה תחושה כאילו מדובר בגל הרבה יותר גדול מכפי שבאמת היה ויצר תחושת איום על הרומנים.
צימעס

צִימֶעס הוא תבשיל מתוק מהמטבח האשכנזי, העשוי מגזר קצוץ (כיום בדרך כלל מגזר גמדי), מבושל עם סוכר וצימוקים. ישנן גרסאות בהן מוסיפים סוגים נוספים של פירות יבשים, כגון שזיף ומשמש. השימוש הידוע הראשון במילה, הוא משנת 1892.
למרות מתיקותו אין מדובר בקינוח, אלא בתבשיל הנלווה למנה העיקרית הבשרית בארוחה. הוא מקובל כמאכל חגיגי, בין השאר בשבת ובראש השנה. 

מקור המילה צימעס הוא ככל הנראה מהמילים בגרמנית "zu" (נוסף על) והמילה "mus" (בגרמנית עתיקה: דייסה או ירקות). או "צים-עס" שמשמעותו ביידיש: נוסף אל-(צים) האוכל- (עס).
המילה צימעס שימשה בעבר בסלנג במשמעות של לעשות בלגן או מהומה בגלל היותו של התבשיל תערובת של מרכיביו. ביידיש משמשת המילה כסלנג במשמעות של הבעת זלזול כלפי מישהו: "איך וועל מאכן פון עם צימעס" (בתרגום חופשי לעברית: אני אעשה ממנו קציצות עם ירקות).
נחום זוננברג

ביוגרפיה

זוננברג נולד במחנה עקורים בוצלר שבגרמניה. הוריו, מאיר ופרדל הם ניצולי השואה. בתקופת מלחמת העולם השנייה נמלט אביו מפולין לברית המועצות שם נעצר ונשלח למחנה עבודה בצפון אורל, רעייתו הראשונה ושני ילדיו נרצחו בשואה. לאחר המלחמה חזר לפולין ונישא בשנית לאמו של נחום. זוננברג גדל בישראל ושירת בצה"ל. הוא סיים תואר ראשון ושני במיקרוביולוגיה ובאימונולוגיה באוניברסיטת תל אביב ותואר שלישי בביוכימיה במכון ויצמן למדע ב-1976. את הפוסט-דוקטורט עשה במכון רוש לביולוגיה מולקולרית בניו ג'רזי. ב-1979 הצטרף לסגל אוניברסיטת מקגיל בקנדה.
בתחילת דרכו, חקר זוננברג את תהליך יצירת החלבונים והבקרה שיש על התהליך במהלך התרגום. בין היתר, גילה את החלבון eIF4E, חלבון שנקשר ל-5' Cap של ה-mRNA, והוא הרכיב קובע המהירות של תהליך התרגום באיקריוטים, וכן את הבקרה על חלבון זה. הוא מצא חלבונים נוספים שעוזרים בבקרה על התרגום, וכן את מנגנון ה-Internal ribosome entry site ‏(IRES). זוננברג חקר תהליכים ביולוגים בתאים רגילים ובתאים סרטניים על מנת לפתח שיטות ריפוי גני ותרופות נגד מחלת הסרטן.
ב-1992 נבחר לעמית בחברה המלכותית הקנדית, ב-2006 נבחר לעמית בחברה המלכותית הבריטית ועמית כבוד זר באקדמיה האמריקאית לאמנויות ולמדעים. ב-2008 זכה בפרס גיירדנר על תרומתו למדעי הרפואה. ב-2010 זכה לתואר קצין במסדר קנדה ב-2014 זכה בפרס וולף לרפואה, מנימוקי השופטים: "פרופ' נחום זוננברג הוא חלוץ בתחום בקרת התרגום של חלבונים. בסוף שנות ה-70 ובהמשך גילה זוננברג את החלבונים המפקחים על תהליכי הבקרה של סינתזת חלבונים ובעיקר בתהליך המפתח של התחלת התרגום ... עבודתו של פרופ' זוננברג גם הוכיחה בשנים האחרונות את הקשר בין תהליכי תרגום חלבונים לבין זיכרון וגמישות סינפטית של מערכת העצבים קשר הפותח תחום חדש לחלוטין בנוירוביולוגיה."
מתחם געשי

מתחם געשי או "קבוצה געשית" היא חבל גאולוגי המורכב ממקבץ של הרי געש או מבנים געשיים סמוכים זה לזה הקשורים באמצעות מקור געשי משותף.

מתחם קלדרה

קלדרות רבות מהוות הרי געש מורכבים הנוצרים לאחר התמוטטות תקרת תא מאגמה, כאשר בתוך הקלדרה נפערים לועות ונוצרים חרוטים וכיפות חדשים. מבנים חדשים אלה עשויים להיווצר לא רק על קרקעית הקלדרה אלא גם בשוליה, ויוצרים "מתחם קלדרה". המבנים החדשים במתחם הקלדרה נחשבים הרי געש בזכות עצמם, אף שהם ניזונים מאותו מקור געשי. מתחמי קלדרות כאלה הם ילוסטון, קלדרת לונג ואלי במזרח קליפורניה וקלדרת בנט לייק (Bennett Lake Caldera) בקולומביה הבריטית.
אחד ממתחמי הקלדרה הקשורים לתחילת המחקר הוולקנולוגי הוא סומה-וזוב, מזרחית לנאפולי. מתחם זה נוצר לאחר התמוטטות תקרת תא המאגמה של סומה לפני כ-17,000 שנים, והחרוט של וזוב צנח אל מרכז הקלדרה. שוליה התלולים של קלדרת סומה הקיפו את וזוב כמעט מכל עבריו – עד להתפרצותו העזה בשנת 79 שהרסה חלק מהם. כיום מקיפים שרידי סומה את וזוב בחצי עיגול בצפונו ובמזרחו.

קלדרה מקננת

קלדרה מקננת היא קלדרה, שנוצרה בתוך קלדרה קודמת. קלדרה מקננת כזו מרכיבה את קמפי פלגריי באיטליה, בתחום הקשת הגעשית של קמפניה בשולי מפרץ נאפולי. הקלדרה הראשונה של קמפי פלגריי נוצרה בהתפרצות געשית שהתרחשה לפני 39,000 שנים, והשנייה – לפני 15,000 שנים.

תפוצה

מתחמים געשיים עשויים להתקיים במיקומים טקטוניים שונים: בשולי לוח – כמקבץ של איים געשיים והרי געש של קשת איים ימית או יבשתית, ובתוכם. ברמות געשיות פנים-לוחיות עשויים כמה מתחמים געשיים להצטרף לחגורה געשית שבה מאות ואף אלפי הרי געש בשטח של עשרות אלפי קמ"ר, דוגמת החגורה הגעשית הטרנס-מקסיקנית (Trans-Mexican Volcanic Belt). כמה רמות געשיות גדולות כאלה מכילות מתחמים געשיים גדולים במיוחד וריכוזים קטנים יותר של שדות געשיים הקשורים כנראה לבקעים גדולים.
דוגמאות למתחמים געשיים:

בישראל

בצפון-מזרח רמת הגולן מצוי מתחם געשי הכולל שניים מהרי הגעש של קו התלים הישראלי: הר אביטל בדרום והר בנטל בצפון. שני הרי הגעש ניזונים מאותו מקור געשי.
הר בנטל נוצר כאשר מאגמה – שהצטברה מתחת להר אביטל – לא הצליחה לפרוץ מלועו. התפרצות צדית יצרה את הקלדרה בהר אביטל, ומצפון לה נוצר חרוט הסקוריה של בנטל. התרחשות זו נקבעת על-פי יחסי השדה של קילוחי הלבה, המאפשרים לקבוע שהתפרצות הר אביטל קדמה להתפרצות הר בנטל.
רייקי

רייקי היא שיטת  טיפול אלטרנטיבית המבוצעת, בין היתר, על ידי מגע. ישנן כ-15 תנוחות (המספר משתנה בזרמים השונים של הרייקי) שבהן המטפל מניח את ידיו על גופו של המטופל, או מעט מעליו, באופן הגורם כביכול ל"אנרגיית הרייקי של היקום" לזרום דרך המטפל אל המטופל.
על פי השיטה, הרייקי פועל באופן כוללני, הוליסטי, כלומר מטפל ביצור חי כמכלול ולא רק מסיר תסמינים. מאמיני השיטה מסבירים כי אנרגיית הרייקי היא אנרגיית חיים בעלת כוחות ריפוי החודרת בעדינות אל כל יצור שבו מטפלים, ומרפאת לעומק את היסוד האמיתי של הבעיה, וכך, תומך בכל יצור ביומיום ומשפר את מצבו בכל המישורים - הגופני, הנפשי והרוחני. בנוסף פועל הרייקי גם כרפואה מונעת, המגינה מפני מחלות.
בסקירה שבוצעה בשנת 2008 על ניסויים קליניים אקראיים-מבוקרים שבחנו את יעילות הרייקי הוסק כי "העדויות הן בלתי-מספקות כדי להראות שהרייקי מהווה טיפול אפקטיבי למצב רפואי כלשהו. לכן יעילות הרייקי לא הוכחה". החברה האמריקנית לסרטן והמרכז הלאומי האמריקני לרפואה משלימה ואלטרנטיבית מצאו אף הם שאין ראיה קלינית או מדעית לכך שהרייקי מהווה טיפול יעיל בחולי כלשהו. עם זאת, טיפולי רייקי מוצעים גם במסגרת מרפאות של קופות החולים השונות בישראל, ובמספר בתי חולים בעולם. המטפלים ברייקי סבורים ששימוש בשיטה זו עשוי לסייע למטופלים עם בעיות נפשיות או פיזיות, בין אם הם מאמינים ביכולות הרייקי ובין אם לאו.

הערכה מדעית

המחקר המדעי המודרני אינו מספק תימוכין לרייקי. הקושי הגדול בביצוע מחקר מדעי על רייקי נובע מהדרישה להשוות את הטיפול לקבוצת ביקורת אשר מקבלת טיפול פלצבו אשר ידמה את טיפול הרייקי לחלוטין.
המחקר המקיף ביותר, אשר בוצע בשנת 2008, לא מצא השפעה חיובית של טיפולי רייקי על כל מחלה שהיא. המטא-אנליזה השיטתית השוותה 9 מחקרים שעמדו בקריטריוני הבחירה שלהם. מסקירת המחקרים הקיימים, נתגלה שכל המחקרים כשלו מסיבות מתודולוגיות (כגון: גודל מדגם מצומצם, דיווח לוקה בחסר ותכנון לקוי של הניסוי). היות שמחקרים המתוכננים באופן לקוי עשויים לשגות באומדניהם של האפקט הטיפולי הנחקר, הרי שאין עדות מדעית מספקת כדי לתמוך באפקטים רפואיים של הרייקי (מעבר לאפקט הפלצבו) על שום מצב רפואי (בין אם הטיפול ניתן באופן בודד או בשילוב עם טיפולים אחרים).